Folketing
2002-04-10

Til trods for at der var tre spørgsmål, er jeg selvfølgelig beæret over, at det alene var mig, der fik svar på mit spørgsmål. Jeg ved ikke, om de to andre spørgere føler den samme tilfredshed. Men jeg vil godt spørge, om det ikke er korrekt, at den tidligere regering bl.a. med SF's medvirken var med til godt nok at hæve nogle af de grønne afgifter, men til gengæld sænke indkomstskatten - indkomstskatten! - og om det ikke er korrekt, at indkomstskatten netop i dette år sænkes. Og er det ikke relevant under alle omstændigheder at interessere sig for, hvordan man, så længe man har de grønne afgifter - og jeg har heller ikke hørt, at regeringen vil afskaffe dem, og det vil vi sandelig heller ikke - så sørger for, at det bliver så afbalanceret socialt, som det overhovedet er muligt? Det vil f.eks. sige et socialt personfradrag, der reguleres i forhold til, at f.eks. el- og vandafgifter stiger, men benzin skulle ikke være med, og også at man eksperimenterede. Jeg vil godt høre skatteministeren svare på, hvorfor dette omkring bundfradraget på de grønne afgifter blev taget af bordet af den regering, som skatteministeren er medlem af, til trods for at den tidligere regering havde et fuldstændigt materiale klar.